เที่ยวพังงาคึกคัก วันหยุดยาวต่อเนื่อง 13-16 ตุลาคมนี้ ตรงกับช่วงวันเปิดการท่องเที่ยวอุทยานแห่งชาติทางทะเล
นายเลิศศักดิ์ ปนกลิ่น นายกสมาคมธุรกิจการท่องเที่ยวจังหวัดพังงา กล่าวว่า จากการที่มีวันหยุดยาวต่อเนื่องในช่วงวันที่ 13-16 ตุลาคมนี้ ส่งผลดีต่อจำนวนนักท่องเที่ยวที่จะเดินทางมายังจังหวัดพังงาประกอบกับในวันที่ 15 ตุลาคมนี้เป็นต้นไปจะมีการเปิดการท่องเที่ยวในเขตอุทยานแห่งชาติทางทะเล อาทิ อุทยานแห่งชาติหมู่เกาะสิมิลันและอุทยานแห่งชาติหมู่เกาะสุรินทร์ และการล่องเรือชมธรรมชาติอ่าวพังงา เป็นการกระตุ้นเศรษฐกิจและสร้างรายได้ด้านการท่องเที่ยวได้ดีกว่าในช่วงปกติ ซึ่งนอกจากนักท่องเที่ยวชาวไทยแล้วยังมีนักท่องเที่ยวจากยุโรปและเอเชียเดินทางเข้าพื้นที่มากขึ้นนายกสมาคมธุรกิจการท่องเที่ยวจังหวัดพังงา กล่าวต่อไปอีกว่า ด้านการดูแลนักท่องเที่ยวมีการเตรียมการทั้งสถานประกอบการที่ได้มาตรฐาน ป้องกันการที่จะไม่ให้เกิดการเอารัดเอาเปรียบนักท่องเที่ยวไม่ว่าจะเป็นแท็กซี่ หรือค่าห้องพัก หรือว่าบริษัททัวร์ โดยทำงานร่วมกับ จังหวัด การท่องเที่ยวแห่งประเทศไทยสำนักงานพังงา และทางสมาคมธุรกิจการท่องเที่ยวจังหวัดพังงา โดยขอให้นักท่องเที่ยวศึกษาแพคเกจทัวร์จากบริษัทนำเที่ยวที่เชื่อถือได้